Dubačová, Viera, poslankyňa NR SR (2018-03-26):
Dobrý deň. Vážená pani predsedajúca, vážení členovia vlády, vážené kolegyne, kolegovia, Slovensko sa zmenilo. Slovensko pár týždňov po. Aký je stav našej krajiny? Čo všetko vyplavili udalosti posledných dní, aké správy, aké odozvy? Čím vlastne sme, kto sme a kam kráčame. Osobne považujem za urážku Národnej rady Slovenskej republiky, za absolútnu neúctu k poslancom, aby sme pri tak dôležitom momente, v tak napätej spoločenskej situácii pristúpili k aktu uchádzania sa o dôveru v parlamente tak laxne, tak nedôstojne. Som rada, že ste napokon vypustili neaktuálnu pasáž staronového programového vyhlásenia. Ak to však myslíte vážne, že chcete upokojiť situáciu na Slovensku, tak si musíte uvedomiť, že sa od vás očakáva ďaleko, ďaleko viac. Slová premiéra pána Pellegriniho, že vláda sa nesmie zaoberať sama sebou a míňať čas prerábaním dokumentov, vyznievajú, ako by si členovia vlády nechceli všimnúť, čo sa tu vlastne stalo. Akoby zabudli, že po probléme musí nastať dôkladná analýza. A potom aj reálny postup, ako sa dajú veci napraviť. Ešte raz, dôkladná analýza problému s tým, že sa ráta so sebareflexiou, s poznaním a definíciou, čo sa tu vlastne stalo. Preto ma tieto slová, že sa vláda nesmie zaoberať sama sebou, dosť vydesili. Akoby ste vraveli, načo sa tu hráte, nevyrušujte nás, nevyhadzujete nás z našej komfortnej zóny. Akoby ste si nechceli všimnúť, že sa ukázalo, že kráľ je nahý, že bol inflagranti odhalený. A keby iba tými podozreniami, ktoré odhalil nebohý investigatívny novinár Ján Kuciak a ďalší novinári. Ale ukázalo sa, že doterajší premiér, expremiér, ku ktorému vzhliadali všetci, je ľudsky vyprázdnený. Deravý kabát tejto koalície je už prehnitý. Programové vyhlásenie vlády mi pripomína práve deravý kabát, na ktorý sa pokúšate našiť nové záplaty. V tom kabáte sú už deravé aj vrecká. Je prehnitý, prežratý moľami, červíkmi. Poďme sa však pozrieť na tie záplaty. Aké záplaty nám ponúka nová vláda na deravý kabát? Záplata číslo jeden: ministerstvo vnútra. Pevne verím, že sa už nikdy nebudú v histórii Slovenskej republiky opakovať momenty, keď osobne investigatívny novinár požiada policajtov o ochranu a tá mu bude odopretá. Za toto zodpovedá bývalý minister vnútra Robert Kaliňák. A ja pevne verím, že toto meno sa bude v histórii opakovať ako príklad toho najhoršieho, čo tu do dnešného dňa bolo, že mladí ľudia sa budú vyhýbať takýmto krokom a budú analyzovať, čo sa tu vlastne stalo. Budú vedieť, kto je za čo zodpovedný a kto má akú zodpovednosť voči sebe vyvodzovať. Je úžasné, že naša občianska spoločnosť sa stavia na nohy. Je to veľmi povzbudzujúce pre nás, pre všetkých, ktorí sme tu. Nech ste z vládnej koalície alebo z našej koalície, pretože aj vy, členovia vládnej koalície, máte istotu v týchto mladých ľuďoch, že oni vám raz nerozkradnú váš dôchodkový, sociálny systém, že vás budú chrániť nie ako váš minister, ale, naopak, budú čestní a budú čestne pristupovať k týmto veciam, že si zoberú z vás naozaj ten najhorší príklad, ktorý už nebudú opakovať ani v tom najhoršom sne v tejto krajine, že táto krajina sa ľudsky aj morálne očistí a postaví sa na úplne iných základoch. Na základoch vzdelanosti, šľachetnosti a cti, láske k pravde budú vedení títo mladí ľudia. Pretože táto lož, ktorá dnes trčí z vášho deravého kabáta, už prekypela. A tak vám touto cestou odporúčam, zaoberajte sa sami sebou. Pozrite sa do zrkadla a odpovedzte si na otázku, naozaj takto upokojíte situáciu na Slovensku? Vaša vládna koalícia stráca podporu voličov. Podporu v tomto parlamente pravdepodobne ešte v tomto momente získate. Napriek tomu si dovoľujem pripomenúť, že Slováci vyšli a vychádzajú do ulíc aj preto, aby vám ukázali, ako zle tu vládnete, aby vám nastavili zrkadlo, keď si ho sami nedokážete nastaviť. Realita je taká, že vznikla staronová vláda v takmer nezmenenom zložení a teraz táto vláda získava dôveru v tomto pléne. Stojíme pred náročnou úlohou my všetci. Nielen nový premiér, nielen vláda, ale my všetci v tejto sále. Dôvera ľudí v zastupiteľskú demokraciu, dôvera ľudí v štátne orgány, dôvera ľudí v políciu, to všetko sa otriaslo v základoch. Na jednej strane hľadajme a trestajme vinníkov. Na druhej strane okamžite musíme začať s rekonštrukciou tohto štátu. Pretože tento štát nezačne fungovať mávnutím čarovného prútika vtedy, keď sa staronová vláda ujme rýchlo moci. Tento štát začne fungovať vtedy, keď sa konečne dokážeme poučiť z chýb, ktoré tu robíme tridsať rokov. Keď si konečne všetci uvedomíme, že si tu kradneme navzájom to svoje namiesto toho, aby sme to rozvíjali. Roky sa tu podpiľuje konár, na ktorom táto republika stojí. A my sa teraz budeme naháňať, aby táto pseudonová vláda mohla rýchlo pokračovať v tom, čo robila za posledné roky. Ak táto vláda v tomto pléne získa dôveru, budeme v tom, kolegovia a kolegyne, všetci spolu. Stojí pred nami úloha presvedčiť ľudí o základných pilieroch, ku ktorým sa Slovenská republika pri svojom vzniku chcela hlásiť. Aj keď zjavne sa nám to za 25 rokov nepodarilo. Dúfam, že vláda a koaliční poslanci zmenia svoj prístup, že budú ústretovejší než doteraz. Dúfam, že konečne začnete počúvať trošku väčšej miere obsadenosti ako dnes, čo je opäť hanbou a vizitkou tejto vládnej koalície. Prázdne lavice poslancov SMER-u, občianska demokracia v tomto výnimočnom stave je neuveriteľnou aroganciou a neuveriteľnou ignoráciou, ktorou sa pozeráte do očí občanom a dávate im najavo, ako hlboko nimi pohŕdate. Dúfam, že sa zmení prístup a začnete schvaľovať aj dobré návrhy opozície, začnete viesť konštruktívny dialóg. Pretože tie dobré návrhy naozaj prichádzajú. A, samozrejme, budem veľmi rada, ak o nich budeme diskutovať a nie ich rovno zametať ako návrhy opozičné, teda nežiaduce. Dúfam, že vláda sa v tieni toho, čoho sme boli svedkami, začne chovať a komunikovať slušne voči politikom, voči verejnosti, voči novinárom, voči všetkým občanom našej krajiny. Teraz by som sa zastavila na chvíľu pri ďalších záplatách, ktoré nám ponúka táto vláda vo svojom vládnom programe. Na jednu záplatu zabudla, a to je rezort ministerstva práce a sociálnych vecí. To tu spomínali už aj kolegyne, nebudem sa tomu dlhšie venovať. Po škandáloch, ktoré toto ministerstvo sprevádzalo, dva roky sa na túto dieru nenašla záplata. Diera sa bude prehlbovať. Uvidíme, ako sa vyriešia kauzy, aká bude odpoveď. Je to veľkým otáznikom pre nás pre všetkých. Určite sme nespokojní. Ďalšou záplatou, a dnes musím povedať ako pracovníčka v kultúre, človek, ktorý tu rieši tridsať rokov koncepciu kultúry, ktorá sa snaží poukazovať na to, že kultúra ako dôležitý nástroj je na chvoste, finančne potláčaná, poddimenzovaná, nepodporovaná. Dnes sa hlásia hlasy tých, ktorí tu roky pracujú v oblasti kultúry, umenia, vedy, vzdelávania, a na záplatu, ktorá sa volá ministerstvo kultúry, sa dnes ozývajú hlasy. Je to hlbokým pohŕdaním nás? Je to pohŕdaním tvorby, riešenia kompetencií, právomocí ministerstva kultúry? Umelci a osobnosti žiadajú reparát. Žiadajú reparát a žiadajú, aby sa na ministerstvo kultúry dostal človek, ktorý je odborne schopný zabezpečiť, aby kultúra dosiahla svoje dôstojné postavenie v spoločnosti. Dnes vidíme a sme svedkami toho, že vládna strana SMER je už intelektuálne aj morálne vyprahnutá. Nemá osobnosti, nemá ľudí. Som rada, že kývate. Nie, nemá, pán kolega, a som veľmi rada, že so mnou súhlasíte, nemá. Je mi to ľúto. Celá spoločnosť dnes hľadí na mená, ktoré zavesíte. Na mená, ktoré majú reprezentovať kultúru. Ak konečne pochopíte, čo je to kultúra, aké miesto v spoločnosti má, tak až potom môžeme začať viesť spoločne naozaj úprimný dialóg o tom, či sa táto krajina môže ďalej rozvíjať, ako a ktorým smerom. Myslím, že je absolútne žiaduce reagovať, akým zásadným a brutálnym spôsobom v tejto krajine bolo útočené na novinárov. Tí sa ukázali ako väčší ochrancovia demokracie v tejto krajine ako mnohí z vás tu v parlamente. Spolu s kolegami v strane SPOLU – občianska demokracia hovoríme jasne, že slušných ľudí, ktorí chcú pracovať pre slušnú spoločnosť, musí táto spoločnosť dokázať viesť aj chrániť, vytvoriť im podmienky, ktoré nebudú dehonestovať ich snahu. Aj preto v tomto budeme zrejme nahrádzať vládu a parlamentu predložíme balík zákonov, ktorý v tomto začal meniť, ktorý by v tomto začal meniť spoločenskú klímu. Som presvedčená, že je dôležité, aby sme nepodkopávali suverenitu verejnoprávneho rozhlasu a televízie, ktoré nepatria vláde, nepatria nám tu v parlamente, ale patria občanom tejto republiky. Slovenská televízia a rozhlas by mali zostať verejnoprávnymi a slobodnými. Mohla by som so svojím apelom pokračovať aj do ďalších oblastí, ale poviem na záver už iba jedno. Vážení koaliční poslanci, vážená nová vláda, zmena obalu, zmena tváre nie je odpoveďou na to, čo sa deje za bránami tohto parlamentu. A tú odpoveď bude verejnosť, aj my tu v parlamente očakávať naďalej nielen z veľkých giest, ale hlavne z každodenných skutkov. Ďakujem.